b'\n_START_ARTICLE_\nAbraham Lincoln\n_START_SECTION_\n\xc5\xbdivljenje\n_START_PARAGRAPH_\nRodil se je v revni dru\xc5\xbeini kot drugi otrok Thomasa in Nancy Lincoln (rojena Hanks). \xc5\xbde v zgodnji mladosti se je njegova dru\xc5\xbeina iz Kentuckyja preselila v zvezno dr\xc5\xbeavo Indiana. Po smrti matere leta 1818 se je njegov o\xc4\x8de leta 1819 poro\xc4\x8dil s Sarah Bush Johnston, ki je bila stroga ma\xc4\x8deha in je zahtevala, da se Abraham izobrazi. Kljub temu je Abraham ma\xc4\x8deho vzljubil, kasneje pa se je od o\xc4\x8deta precej oddaljil, kar naj bi bilo povezano z o\xc4\x8detovo slabo izobrazbo. Leta 1830 se je dru\xc5\xbeina Lincoln preselila v zvezno dr\xc5\xbeavo Illinois. Pri 22. letih se je Abraham osamosvojil in se preselil v New Salem v Sangamon Countyju, kjer je leta 1832 s partnerjem kupil majhno trgovino. Po kratkem \xc4\x8dasu slabega poslovanja je svoj dele\xc5\xbe v trgovini prodal. Kasneje je delal kot kmet, gozdar, merilec, splavar in nato kot upravnik po\xc5\xa1te. V tem \xc4\x8dasu se je kot samouk iz\xc5\xa1olal za pravnika.\n_START_SECTION_\nPravni\xc5\xa1ka licenca in za\xc4\x8detki politi\xc4\x8dne kariere\n_START_PARAGRAPH_\nPravni\xc5\xa1ko licenco je dobil leta 1836, ko se je tudi preselil v Springfield, Illinois. Tam je za\xc4\x8del opravljati poklic pri Johnu T. Stuartu, bratrancu Mary Todd, s katero sta se spoznala decembra 1839, se zaro\xc4\x8dila decembra 1840 in poroko na\xc4\x8drtovala za 1. januarja 1841. Kasneje je Lincoln zaroko sicer razdrl, a se je par vendarle poro\xc4\x8dil 4. novembra 1842. Lincoln je \xc5\xbee kmalu dobil velik ugled kot odli\xc4\x8den navzkri\xc5\xbeni zasli\xc5\xa1evalec in sposoben retorik, katerega zaklju\xc4\x8dni govori so bili vedno zanimivi. Med letoma 1841 in 1844 je bil partner v odvetni\xc5\xa1ki pisarni Lincoln-Herndon Law Offices Kot predstavnik vigovske stranke je bil \xc5\xa1tiri mandate zapored predstavnik Sangamon Counyja v Illinois House of Representatives.\n_START_SECTION_\nPrvi predsedni\xc5\xa1ki mandat\n_START_PARAGRAPH_\n6. novembra 1860 je bil Abraham Lincoln izvoljen kot 16. predsednik ZDA. Na volitvah je zbral 1.866.452 glasov volilnih upravi\xc4\x8dencev. Njegovi nasprotniki so prejeli naslednje \xc5\xa1tevilo glasov: demokrat Stephen A. Douglas 1.376.957, ju\xc5\xbeni demokrat John C. Breckinridge 849.781, John Bell kandidat novo ustanovljene stranke Constitutional Union Party pa je prejel 588.789 glasov. Lincoln, ki je takrat kandidiral za Republikansko stranko je tako postal prvi republikanec, ki je postal ameri\xc5\xa1ki predsednik.\n_START_SECTION_\nAtentat\n_START_PARAGRAPH_\nAtentat na Lincolna, izveden le teden po predaji konfederacijskega generala Roberta Edwarda Leeja pri Appomatoxu, je umrlega pri milijonih Ameri\xc4\x8danov napravil za mu\xc4\x8denika. Navadno ga uvr\xc5\xa1\xc4\x8dajo med najve\xc4\x8dje predsednike ZDA, \xc4\x8deprav ga nekateri grajajo zaradi prekora\xc4\x8ditev ute\xc4\x8denih meja izvr\xc5\xa1ne oblasti._NEWLINE_Atentat na Lincolna je izvedel igralec in konfederacijski vohun John Wilkes Booth. Atentat je izvedel 14. aprila 1865 v Fordovem gledali\xc5\xa1\xc4\x8du, kjer je Abraham Lincoln v spremstvu \xc5\xbeene gledal predstavo. Booth, ki je izkoristil odsotnost Lincolnovega telesnega stra\xc5\xbearja, se je neopa\xc5\xbeen prikradel v predsedni\xc5\xa1ko lo\xc5\xbeo in iz neposredne bli\xc5\xbeine z \xc5\xbeepno pi\xc5\xa1tolo ustrelil Lincolna v tilnik in ga smrtno ranil. Bootha je hotel po streljanju prijeti major Henry Rathbone, vendar ga je Booth med prerivanjem zabodel in pobegnil._NEWLINE_Po 10 dneh na begu so Bootha zvezni vojaki izsledili na neki kmetiji v Virginiji, kakih 70 km ju\xc5\xbeno od Washingtona D.C. Po kraj\xc5\xa1em spopadu je Bootha 26. aprila 1865 ustrelil narednik Boston Corbett .'